钦定古今图书集成/明伦汇编/官常典/第559卷 > 田神功
## 钦定古今图书集成/明伦汇编/官常典/第559卷 > 田神功

按《唐书》本传：“神功，冀州南宫人。天宝末为县史。会天
下兵兴，贼署为平卢兵马使，率众归朝。从李忠臣收
沧德，攻相州，拒杏园。后守陈留，战不胜，与许叔冀降
于史思明。思明使与南德信、刘从谏南略江淮，神功
袭德信，斩之。从谏脱身走，乃并将其兵。诏拜鸿胪卿。
袭敬釭郓州，不克。刘展反，邓景山引神功助讨，自淄”
青济淮，众不整，入扬州，遂大掠居人赀产，发屋剔窌，
杀商胡波斯数千人。俄而禽展送京师，迁淄青节度
使。会侯希逸入青州，更徙兖、郓。时贼围宋州急，李光
弼奏神功往救，贼解去。又破法子营，复攻敬釭，降之。
朝义闻，乃奔下博，进封信都郡王，徙河南节度、汴宋
八州观察使。大历二年来朝，加检校尚书右仆射，诏
宰相百官送至省，又判左仆射，知省事，加太子太师，
还军。神功事母孝，始尝倨骄自如，见光弼待官属钧
礼，乃折节谦损。既寝疾，宋之将吏为禳祈报恩。八年，
自力入朝，卒，代宗为撤乐，赠司徒，诏其弟曹州刺史
神玉知汴州留事，赙绢千疋、布五百端，百官吊丧，赐
屏风茵褥，饭千桑门“追福。”至德后，节度使不兼宰相
者，惟神功恩礼最笃。神玉终汴宋节度留后。